BEITIALARRANGOITIA LIZARRALDE (EH Bildu, 2014-04-10):
Mila esker.
Egia esan hasieran ez neukan hitza hartzeko asmorik, besteak beste propio nik azaldu dudanarekiko ez delako erantzun behar bat sortu, baina egia da egin direla hausnarketa batzuk niri ere zer hausnartu edo zer mahai gaineratu eman didatenak, eta nik ere ez dut iazko eztabaida ekarriko ze orduan fondo horri buruz pentsatzen genuena esan nuen eta ez da gaurko gaia.
Niri sortu zaizkidan bizpahiru erreflexioak dira, norbanakoak etxe bat erosten dionean beste bati, jakiten du kargarik daukan edo ez, eta bere kalkuluak egiten ditu prezio eta karga horien arabera eta egiten duen tratuan eskaintzen zaiona bere aldeko den edo ez den.
Finantza erakundeek, etxea asko eta asko lortzen dituzte beste modu batetara, lortzen dituzte kreditu bat ordaintzen ez delako. Eta bidean ateratzen duten etekina ikaragarria da. Beraz, etekina ikaragarria izatearekin batera, zorra bereganatu egin beharko lukete.
Eta ez dut uste bi errealitateak nahastu nahi izateak ekarri behar duenik finantza erakundearekiko daukagun jarrera norbanakoen errealitatearekin nahastea. Eta komunitateekin dituzten zorretan beste hainbeste pentsatzen dut.
Uste dut denok gure etxean bizi garenean edo gure etxe atarian bizi baldin bagara  - ni horrela bizi bainaiz, beste bizilagun batzuekin - , jakiten dugula guk ere, zentsua pixka bat erabilita, bereizten zein den gure bizilagun batek daukan zorraren arrazoia.
Eta batzutan, nahiz eta komunitateari sekulako triskantzak eragin, badakigu neurtzen zein zorraren aurrean begirunez jokatu behar dugun eta malgu, eta zein zorraren aurrean ez.
Eta uste dut edozein etxe komunitatetan, oso jende arrunta bizi denean, zorra daukana finantza erakundea izatea, alegia, guztietan aberatsena izatea, ez dela onargarria.
Beraz, uste dut pertsonok badakigula ere hori bereizten eta badakigula ere errealitate guztiak ezin direla zaku berean sartu, eta proposatzen ari garen horrek besteekiko eta errealitate arruntekiko izan dezaken eraginaren baitan gauzak proposatu.
Guk behintzat ez dugu horrela ikusten, eta uste dugu eta aspaldi esan dugu hemen, finantza erakundeei eskatu egin behar zaiela, exigitu ere bai eta estutu ere bai, zeren normalean bihozgabeak dira eta etekina besterik ez dute izaten.
Eta normalean, etxe bizilagunen artean beste parametro batzuk ere, zorionez oraindik, izaten dira eta ez dira bakarrik hauek izaten.
Eta nik portzentaien eztabaida horretan, zeren helburu berberera zioan portzentaiak erabiltzearena, ez naiz sartuko. Bakarrik txostenari begiratuko diot eta txostenak, % 17 horretan zentratu baino, honek, komunitateen zorraren arazoan edo berankortasunaren arazoan hartu duen pisuaren garrantzia azpimarratu egiten du. Beraz, uste dut hori ere badela datu bat.
Eta nik, azkena. Zeren askotan sentsazioa daukat Legebiltzar honetan daramadan denboran finantza erakundeekiko, ez errespetua, zeren errespetua mundu guztiak merezi du, nolabaiteko ez dakit ze beldur dagoen.
Nik gauza bat diot. Zorrak kuantifikatu badaiteke, zorra ebaluatu badaiteke, nola ez da posible zordunaren zerrenda egitea? Nik galdera hori utziko nuke airean. Zaila da zorra kuantifikatzera iristeko gaitasuna izatea, baita ebaluatzera, kualifikatzera eta egitera, eta zerrenda ez da egingarria? Niretzat hori sinestezina egiten zait. Eta pentsatu nahi dut kalean dagoen edonork ekuazio hori ez duela oso ondo ulertzen.
Mila esker.